K วิ่งแรง โบรกฯ แนะซื้อ ให้เป้า 7.30 บ. คาดกำไร Q4/59 โตแกร่ง
K วิ่งแรง 10% นิวไฮในรอบ 5 เดือน ล่าสุด ณ เวลา 10.22 น. อยู่ที่ 5.50 บาท บวก 0.50 บาท หรือ 10% สูงสุด 5.60บาท ต่ำสุด 5.10 บาท ด้วยมูลค่าซื้อขาย 26.25 ล้านบาท ฝาก บล.ฟินันเซีย ไซรัส แนะซื้อ ชูเป้า 7.30 บาท คาดกำไร Q4/59 โตเด่น
3 ก.พ. 2560

ผู้สื่อข่าวรายงานว่า ราคาหุ้นบริษัท คิงส์เมน ซี.เอ็ม.ที.ไอ. จำกัด (มหาชน) หรือ K ล่าสุด ณ เวลา 10.22 น. อยู่ที่ 5.50 บาท บวก 0.50 บาท หรือ 10% สูงสุด 5.60บาท ต่ำสุด 5.10 บาท ด้วยมูลค่าซื้อขาย 26.25 ล้านบาท ขณะที่ดัชนีตลาดหุ้นไทยโดยรวมบวก 0.07%

โดยราคาหุ้น K ปรับตัวขึ้นแรงสุดในรอบกว่า 5 เดือน นับตั้งแต่ราคาหุ้นอยู่ที่ 5.50 บาท เมื่อวันที่ 1 ก.ย.59
ส่วน บล.ฟินันเซีย ไซรัส ระบุในบทวิเคราะห์แนะนำซื้อ K ให้ราคาพื้นฐาน 7.30 บาท โดยแนวโน้มกำไรสุทธิไตรมาส 4/59 จะโดดเด่น คาดโต 222% เทียบกับไตรมาสก่อน และโต 111% เทียบช่วงเดียวกันของปีก่อนเป็น 22 ล้านบาท เนื่องจากรายได้ที่รับรู้ไม่ทันในไตรมาส 3/59 ถูกเลื่อนมาเข้าไตรมาสนี้แทน ผนวกกับบริษัทได้รับงานเพิ่มขึ้นเป็นจำนวนมาก
สำหรับปี 2560 คาดกำไรเร่งตัวขึ้น 23% เทียบช่วงเดียวกันของปีก่อนจากงานตกแต่ง Shop Brand ที่เพิ่มขึ้นอีกมาก ปัจจุบันมี PE 17 เท่า ต่ำกว่ากลุ่มรับเหมาใน SET และ MAI ที่ 25-30 เท่า